Peente ja udupeente toitude kõrval ei tohi unustada, et on olemas klassika, mis maitseb enamusele eestlastele. Tahaks meelde tuletada, et on olemas vanad head toidud nagu  rabarberikissell, kartulipuder hakklihakastmega ja muud lihtsad aegumatud eestipärased söögid. Kartulipudru ja hakklihakastme retsepti just lisama ei hakka, aga rabarberikisselli oma igaks juhuks panen.        Koori rabarber ja lõika tükikesteks, kui suurteks - maitse asi. Vala  peale vesi ja lase keema. Keeda vaiksel tulel kuni rabarber on pehme, see võtab ca 6-10 min. Lisa suhkur, mille sisse on segatud kaneel ja vanillisuhkur. Kalla peene joana pidevalt segades juurde pooles tassis vees lahustatud kartulitärklis. Lase kissell hetkeks keema tõusta ja võta pott kohe tulelt. Serveeri kuumalt jäätisega või külmalt kohupiimakreemiga või joo niisama. Antud retsept on minu maitse järgi, st. kissell jääb suhteliselt hapukas ja vedelapoolne. Kui tahad paksemat, pane üks supilusikatäis  tärklist rohkem või vett pisut vähem. Kaneel ja vanillisuhkur ei ole vajalikud, maitse asi. Kaneel on tugeva maitsega ja veerand teelusikat on piisav.